
Честита Нова 2024 година, приятели!

Нека тя бъде здрава, спокойна и успешна, да ни донесе още по-красиви емоции!

Прегърнете своите любими хора, кажете им, че ги обичате!

Нека всички мечти бъдат в нашите ръце, такива каквито в сърцето ги има!

Да пожелаем и на другите това, което искаме на нас да се случи!

И отново, Честита Нова година!

Традиционен благотворителен Коледен базар

„Мото Коледа 2023 се проведе в Плевен

Благотворителен коледен базар в подкрепа на кампанията „Мото Коледа 2023 се проведе на 16 и 17 декември 2023(събота и неделя) на площад „Възраждане“ в центъра на Плевен, пред сградата на читалище „Съгласие- 1869“.
Базарът предложи широка гама от коледни сувенири, лакомства, картички, като гражданите можеха да подкрепят благотворителната кампания „Мото Коледа-2023“, чрез закупуване на избрани от тях ръчно изработени изделия.

Както през изминалите години, отново в края на 2023-та г. каузата на плевенските мотористи е да помогнат на деца в нужда.

Традиционно, на 25-ти декември – Коледа, плевенските мотористи преминаха в шествие по централните улици на Плевен, пременени като Дядо Коледа.

Шествието тръгна в 11:30 ч. от сборния пункт, който тази година бе в пространството пред зала „Балканстрой“.

Община Плевен също подкрепи кампанията „Мото Коледа 2023“, част от Българската Мото Коледа. На среща с Божана Костова - представител на общността на мотористите в града, които са организаторите на проявата, кметът д-р Валентин Христов пое ангажимент за пълно съдействие от страна на местната управа по въпросите, касаещи провеждането на инициативата. В сградата на Общината бе поставена и дарителска кутия.

Освен идеята за повече празнично настроение, „Мото Коледа Плевен 2023“ за поредна година има своята благотворителна кауза - да подкрепи деца в нужда.

„За първа година имаме и банкова сметка за дарения от чужбина или от хора, които нямат възможност физически да се включат в нашата кампания“, информира Божана Костова. Номерът на сметката бе поместен на страницата на кампанията в социалната мрежа Фейсбук.

По традиция финалът на кампанията бе поставен с мото шествие от дядоколедовци по улиците на Плевен навръх празника Рождество.

***

Броени дни преди Рождество 2023, в ДГ „Калина“ зазвучаха коледни песни и грейнаха празнични светлини. Хубави емоции и весело настроение завладя всички! Всяка група от детската градина се постара да изненада гостите със свой щанд във фоайето на детската градина, където бяха подредени красиви ръчно изработени  коледни сувенири, украшения за дома, празнични декорации, коледни картички и кулинарни лакомства.

В подготовката за базара с много ентусиазъм и желание взеха участие учителите на групите, родителите и децата. Партньори, близки и приятели се възползваха от възможността да си закупят от артикулите на базара, а малчуганите бяха горди и щастливи, че ще занесат вкъщи красиви изненади и късче коледно вълшебство. Събраните средства от базара ще се използват за обогатяване на средата в групите на детската градина.

Поздравление на Председателя на СГБ 

по случай Новата 2024 година

Скъпи съюзни членове и приятели, отминаващата 2023 година не бе от леките, но трудностите, пред които се изправихме, ни сплотиха и показаха, че заедно можем да вървим напред. Повярвахме в силите си и в това сами да определяме посоката, в която искаме да се развиваме. Това ни струва изключително много, но резултатът е налице. Обединени от очакването за една по-успешна година, положихме усилия именно в посоката да вървим напред. Подкрепяхме, според възможностите, на всяка една молба на членовете, дарихме надежда на възрастните. И доказахме, че диалогът между нас е от огромно значение за всяко наше съвместно действие. Уверявам ви, че ще продължим да работим в същия дух. Защото успехите на организацията ни са възможни, само когато сме обединени, когато имаме разбирателство, когато чертаем хоризонти с идеи за постижими цели. Постигнатите успехи през изминалата 2023 година се дължат на всички вас. Затова нека дядо Коледа донесе на всички много здраве, благоденствие, щастие и късмет във всяко начинание!

Нека през новата 2024 година да имаме много повече възможности за бъдещи идеи и предложения за общата ни работа! Нека да е щедра, здрава благодатна! Нека тя бъде година на сбъднатите очаквания!

Весела Коледа!

Щастлива Нова година!

Николай Нинов, председател на Съюза на глухите в България

***

Ръководството на МОСГБ уведомява всички млади и подкрепящи членове на СГБ, че от 2 до 5 март 2024 година се организира шестият поред зимен лагер на МОСГБ. Лагерът ще се проведе в курортния комплекс Самоков, в хотел „Арена”. Общата тема на семинарите и обсъжданията по време на лагера е „Жестовият език е твоята суперсила”. Крайният срок за записване за участие в лагера е 15 януари 2024 година.

Записването за участие в зимния лагер става в МОСГБ - за контакт и събиране на средствата са определени Алекс Йорданов, Иво Ибришимов и Георги Стоилков.

Очакваме ви!

Росица Караджова, председател на МОСГБ

***

От 24 до 26 ноември 2023 година в София се проведе седмото държавно първенство по шахмат за глухи за 2023 г. То беше организирано със съвместното партньорство на Съюза на глухите в България и Спортната федерация на глухите в България, и с финансовата подкрепа на Министерството на младежта и спорта.

Главен съдия на първенството беше Николай Нинов, председател на Съюза на глухите в България и олимпийски шампион по шахмат, а помощник-съдия на първенството беше Александър Добрев, член на националния отбор на СГБ по шахмат. 19 състезатели при мъжете и 8 състезателки при жените премериха сили в турнирите. Имаше и двама от най-младите състезатели – Сандра Панталеева от София на 13 г. и Христо Делийски от Ямбол на 20 г., които имаха мотивацията да научат нови стратегии при опитните шахматисти. Знае се от всички шахматисти, че участието във всяко първенство носи на всеки един опит и нова култура за шахмата. Затова и всички бяха ентусиазирани и готови да покажат уменията си.

***

Министерството на труда и социалната политика ще разработи Национална платформа за преводачески услуги от и на български жестов език Министрите на три министерства – Министерството на труда и социалната политика (МТСП), Министерството на образованието и науката (МОН) и Министерството на здравеопазването (МЗ) — подписаха споразумение при предоставянето на подкрепа за личностно развитие на деца и ученици със специални образователни потребности и с хронични заболявания. Документът ще осигури координацията и взаимодействието между експертите от регионалните центрове за подкрепа на приобщаващото образование, регионалните здравни инспекции, и дирекциите „Социално подпомагане” при оценяването на индивидуалните потребности на децата и изпълнението на комплексни образователни, здравни и социални мерки с цел гарантиране на цялостна и качествена подкрепа.

ТИШИНА, СГБ

***

Българите са най-нещастната нация в Европейския съюз, а Австрия, Полша и Румъния се нареждат в топ 3 на най-щастливите нации. Това показва ново проучване на Европейския съюз, което се провежда всяка година от "Евростат".

Скалата за оценки върви от 0, което е абсолютно неудовлетворение от живота в страната, до 10, което показва, че нещата няма как да са по-добре. Проверява се също и колко оптимистично настроени са хората за бъдещето.

България е единствената страна от 27-те в Европейския съюз, чиито граждани са дали оценка по-малко от 6 върху цялостното си задоволство от живота. Оценката на България е 5.6 за 2022 г.

Германците, които живеят в държавата с най-силна икономика в Евросъюза, също не са доволни от живота в страната си. През 2021 година те са дали оценка от 7.1, а сега оценяват живота си на 6.5.

Проучване на института "Рейнголд" показва, че 20% от населението на Германия се чувстват претоварени и тревожни, а други 9% са обзети от апатия.

Германия също така страда от икономическа стагнация, заедно с безпокойство, свързано с войната в Украйна, както и от безпрецедентен ръст на имиграцията и се управлява от сравнително непопулярно правителство.

Като цяло гражданите на ЕС са били доста доволни от живота си през 2022 г. - средната оценка за удовлетвореност е 7.1.

Австрия заема челно място в класацията за най-щастливите нации с оценка 7.9. След нея се нареждат Полша, Румъния и Финландия с оценка от 7.7.

Румъния и Полша са сред държавите, които традиционно се смятат за по-бедни. Затова изследването посочва, че парите не са най- големият критерий за щастие. Факторите за щастие в двете страни са възраст, образователна степен и семейни отношения.

Всичко това показва колко сложни са зависимостите между субективното усещане за благосъстояние и икономически възможности, отбелязват авторите на проучването.

Изследването показва още, че най-щастливи в ЕС са домакинствата, в които има дете. Най-нещастни са тези, които живеят сами. Това обаче е характерно за Европа, докато изследвания от други континенти показва обратната тенденция.

Здравни съвети, специалистите съветват

Синдром на раздразненото черво - как се разпознава и как да го облекчим?

доц. д-р Мария Атанасова – гастроентеролог, лекар, специалист по вътрешни болести,  гастроентерология и диететика

Бихте ли се представили?

Казвам се доц. д-р Мария Атанасова – гастроентеролог, лекар, специалист по вътрешни болести и гастроентерология и диететика. Обучавам студенти и лекари. Научната и практическа ми работа са свързани предимно с проблемите на пептичните заболявания на гастроинтестиналния тракт, гастроезофагеалната рефлуксна болест, мотилитетните нарушения на гастроинтестиналния тракт, хронични хепатити и тумори на черния дроб. Специализирала съм клинична цитология и абдоминална ехография в Германия, мотилитет на гастроинтестиналния тракт в Белгия и Холандия. Имам редица статии публикувани в престижни научни издания.

Доцент Атанасова, бихте ли обяснили накратко за нашите читатели какво пред­ставлява това състояние? 

Синдрома на раздразненото дебело черво е изключително често срещан в гастроентерологичната практика. Диагнозата е трудна в смисъл, че трябва да се постави след изключване на органична патология на дебелото черво, или на други болести предизвикващи болка, диария, запек. В повечето случаи успяваме от добре снета анамнеза и добър контакт с пациента, да поставим правилната диагноза.

Синдром на раздразненото черво (IBS) представлява дисфункция на чревния тракт, вследствие на фактори като стрес, нарушена чревна флора, свръхчувствителност на чревната лигавица или наследствена предразположеност.

Какви са най-честите симптоми?

Симптомите на този синдром са много индивидуални и са с различна тежест при всеки човек. Това е едно хронично състояние, което се характеризира с периоди на обостряне и затишие. Най–честите симптоми са подуване на корема, газове, болка и крампи, които са локализирани в областта на червата, редуване на запек с диария, слуз в изпражненията.

Какво препоръчвате на Вашите пациенти с подобни оплаквания? 

От опита си вече съм се убедила, че има продукти, които действат добре при този синдром, и мога да кажа с удоволствие, че един от тях е Допелхерц®актив Иритаколин на Куайсер Фарма - немска компания с наистина немско качество. Прави ми впечатление, че пациентите се чувстват много добре, когато приемат този продукт, а това се дължи най–вече на специалната комбинация  между съставките. Той съдържа зеолит, който е вулканичен минерал, имащ способността да улавя разнообразни екзогенни и ендогенни токсини , и спомага за изхвърлянето им от организма. Съдържа и растителни екстракти от алое вера, лечебна ружа, лайка, които ефективно намаляват тежестта на симптомите. Добавен е и един специфичен щам – Лактобацилус плантарум, който много успешно облекчава симптоми като коремна болка и подуване, както и две етерични масла от ким и див копър, с карминативен ефект.

Какво точно значи “карминативни” средства? 

Карминативните средства са тези, които се използват с цел намаляване на газовете в червата. С други думи средства, които резорбират газовете и подпомагат извеждането им от организма. Иритаколин е пример за продукт с карминативни свойства.  

Зеолитът в Допелхерц®актив Иритаколин успява да осигури добра абсорбция на газовете. Останалите съставки образуват един защитен филм върху лигавицата на дебелото черво и осигуряват добра функция на червото, с други думи редовна дефекация без промяна в посока запек или диария.

Важно е пациентите да знаят, че е необходимо да съблюдават и някаква диета, като не приемат храни, водещи до висока степен на ферментация в дебелото черво, поради което се образуват повече газове. В този смисъл съществува така наречената FODMAP диета, разпространена е в интернет, а и ние гастроентеролозите препоръчваме на хора със синдром на раздразнентото черво да я съблюдават. Това е диета, бедна на ферментируеми олигозахариди, дизахариди, монозахариди и полиоли. Храните, които следва да се избягват са – пшеница, фасул, варива, преработени храни, млечни продукти, алкохол, и др.

А пробиотици влизат ли в съображение? 

Приемът на Допелхерц®актив  Иритаколин е много важен в комбинация с един качествен пробиотик. В това отношение  марката Допелхерц® има един изключително добър продукт, който се нарича Лакто-Про, и аз изписвам в комбинация с Иритаколин.

Препоръчвам на своите пациенти Допелхерц®актив Лакто-Про, защото той съдържа 4 милиарда млечнокисели бактерии и бифидобактерии от 5 щама, важни за регулиране и поддържане баланса на чревната флора и за добро състояние на стомашно-чревния тракт.

Щрихи от Родината

Преображенски манастир, 11 интересни факта

Преображенският манастир е един от най-посещаваните и най-ценни манастири в България. В неговото възстановяване по времето на Българското Възраждане са участвали едни от най-големите ни възрожденски майстори. Манастирът е неотменна спирка в плана на повечето туристи, посещаващи забележителности във Велико Търново и региона.

Мястото около манастира е много красиво – с високите скали над светата обител, обширната панорама, платото отсреща с другия манастир – Света Троица – в подножието му.

1. Преображенският манастир е четвърти по големина в България след Рилския, Бачковския и Троянския манастири.

2. Стените на главната църква „Преображение Господне“ са изписани от големия Захари Зограф.

3. Основната част от сградите са построени от майстор Колю Фичето.

4. Тук се намира един от най-въздействащите български стенописи – Колелото на живота.

Между другото, Преображенският манастир не е единственото място, където може да се види такъв стенопис. Аз лично съм виждала Колело на живота в църквата Рождество Христово в Арбанаси и на фасадата на Батошевския манастир Успение Богородично край Севлиево.

5. В Преображенския манастир се намира и един от най-красивите звънарници, изграден от майстор Колю Фичето.

6. Преображенският манастир е изграден през 11 век като метох. През 1360 година, по времето на цар Иван Александър, получава автономност.

7. Разрушен е напълно по време на турското робство.

8. Изграден е отново на няколко етапа в периода 1825-1882 г.

9. Сградите на някогашния Преображенски манастир са били разположени на около половин километър южно от сегашното му местонахождение. Настоящото място е избрано по време на възстановяването на манастира през 19 век.

10. Празникът на манастира е на 6 август, Преображение Господне – явяването на Исус Христос пред тримата си ученици Петър, Яков и Йоан.

11. Чудото – на 6 юли 1991 година от скалния венец над манастира се откъсва голям обем скална маса и пада в двора на светата обител, близо до църквата. Чудното е, че при това срутище не само няма пострадали хора, а храмът остава непокътнат, запазен благодарение часовниковата кула до него, която като верен страж сякаш се опълчва срещу падащите скали, разполовявайки една от най-големите. Част от скалата и до днес стои там.

Това не е единственият катаклизъм за Преображенския манастир. През миналия век той претърпява още няколко сериозни разрушения, причинени от различни природни стихии – Горнооряховското земетресение през 1913 г. и няколко големи свлачища в периода 1964-1980 година.

Манастирът е действащ, мъжки. Намира се на около 7 километра от Велико Търново по пътя за Самоводене. До него има и туристически пътеки.

Имени дни през януари и февруари 2024
1 Януари :  Нова година 

1 Януари :  Св. Василий Велики ​-Васильовден - имен ден 

2 Януари :  Св. Силвестър, папа Римски ​- Силвия, Силвестър, Гopан - имен ден 

6 Януари :  Йордановден (Богоявление) - имен ден 

7 Януари :  Св. Йоан Кръстител -Ивановден - имен ден 

12 Януари :  Св. Татяна Римска - Таня, Татяна - имен ден 

17 Януари : Преп. Антоний Велики   - Антоновден - имен ден 

18 Януари :  Св. Атанасий  - Атанасовден - имен ден 

20 Януари :  Св. Евтимий, патриарх Търновски - Евтимовден (Петльовден) - имен ден 

21 Януари :   Преп. Максим Изповедник - Максим, Максимилиан - имен ден 

22 Януари : Св. ап. Тимотей  - Тимофей - имен ден 

24 Януари : Преп. Ксения Римлянка -  Аксения, Ксения, Oкcaнa - имен ден 

25 Януари : Св. Григорий Богослов  - Григор, Григорий - имен ден 
Февруари 2024 

1 Февруари :  Св. мъченик Трифон   - Трифоновден - имен ден 

3 Февруари :  Св. Симеон Богоприимец  - Симеон - имен ден 

5 Февруари :  Св. мъченица Агатия (Добра) -  Добрин, Добринка - имен ден 

6 Февруари :  Огнян, Огняна - имен ден 

10 Февруари :  Св. мчца Валентина  - Вальо, Валентина, Валя - имен ден 

13 Февруари : Св. Евлогий, архиеп. Александрийски -  Евлоги, Евлогия, Зоя - имен ден 

14 Февруари :  Свети Валентин 

14 Февруари :  Трифон Зарезан 

21 Февруари :  Евстати, Евстатия - имен ден 

Кулинарен свят

Ето една разкошна кулинарна идея за януарските дни

Кореноплодните зеленчуци, лукът, чесънът и тиквата са важна част от зимната кухня по нашите места, защото могат да се съхраняват през целия студен сезон и така да са източник на важни хранителни вещества. А освен това си пасват и на вкус, така че общото им готвене е съвсем логично.

Необходими продукти за 4-5 порции:

4 средни глави червено цвекло, срязани на четвъртини

4 глави червен лук, срязани на четвъртини

3 стръка мащерка

5 скилидки чесън, необелени

1 с. л. балсамов оцет

5 малки моркова, срязани на половини

5 пащърнака, обелени и срязани на половини

1 ч. л. мед

3 с. л. портокалов сок

1 ч. л. семена от резене

500 г почистена тиква цигулка, нарязана на резени

½ ч. л. кимион на зърна

100 мл зехтин

2 ч. л. морска сол, едро смлян шарен пипер

Начин на приготвяне:

Заедно се разбъркват цвеклото, лукът, листата от мащерката, чесънът и се поръсват с балсамовия оцет. Слагат се в единия край на голяма това за печене.

В другия край се разбъркват морковите, пащърнакът, семената от резене, медът и портокаловият сок.

Тиквата се разбърква с кимиона. Слага се в другия край на тавата.

Всяка групичка зеленчуци се поръсва със сол, пипер и зехтин. Отново леко се разбъркват. Покриват се с алуминиево фолио и се пекат 60 мин. на 190° С. Фолиото се отстранява и се допичат още 20 мин., докато добре се зачервят.

Съставители: инж. Румен Петков, организатор клуб 
За контакти: тел.064/835852
0884 444 903
Разпространява се БЕЗПЛАТНО
ИНФОРМАЦИЯ ЗА СПОНСОРА:

www.sacrus.eu

www.ohu-bg.net

www.drorthopedic.eu
http://disability.pleven.bg
ВЯРА

